钦定古今图书集成/明伦汇编/闺媛典/第218卷 > 唐在衡妻汤氏
## 钦定古今图书集成/明伦汇编/闺媛典/第218卷 > 唐在衡妻汤氏

按《德安府志》：“汤氏，孝感唐在衡妻。年十六归唐。明年，
夫客死，子吉方三月，氏闻讣鬻田八亩，奔丧，至则枕
柩大哭，呕血欲自缢，为诸母拯救。既归，绝粒五日，不
纳勺饮，且死。诸母曰：‘汝但自了，置孤儿何地？倘失恃
死，夫且不祀’。因以吉投其怀，相向泣。氏乃强起，进粥
一瓯，厝夫柩斗室，而寝食于其旁，三年不脱衰。戊申”
岁，大水及庐，汤不出避，曰：“吾与棺俱没尔。”顷之水退，
吉稍长，就外傅，衣食修脯悉从寡母十指中出。未几，
汤两目俱盲。岁饥，得谷则以食吉而私饱，糠秕不令
人知。天启甲子，子吉冠为诸生。汤集诸母告之曰：“孤
儿赖父之灵，以有今日，吾无事矣。”乃以夫忌日设奠，
抚棺恸绝。妇进汤水不纳，数日死。巡按御史具题旌
表。